Marseljeesi (Sarkia)
Mars eteenpäin, nous maineen aamu,
     nyt lastaan kutsuu isäin maa.
     Meit’ uhkaa hirmuvallan haamu,
     sen verilippu hulmuaa.
     Sen miesten sotahuudot hurjat
     – te kuulkaa – tanterilla soi.
     Käsvarsistamme raastaa voi
     ja tappaa poikanne nuo kurjat!
 Mies vapaa, aseisiin! Riveihin astukaa!
 Mars eespäin, kohta juo likaista verta maa,

     Mit’ aikoo orjalaumat halvat,
     nuo pettäjät, nuo kruunupäät?
     Ket’ odottavat kahleet, salvat,
     sa joita taottavan näät?
     Mi herja: meitä, Ranskan kansa!
     Tuo vihan hehkuun mielen saa.
     Kuink’ ajatella uskaltaa
     he meistä tehdä orjiansa?
 Mies vapaa, aseisiin! Riveihin astukaa!
 Mars eespäin, kohta juo likaista verta maa.

     Siis sotalaumat ulkomaiset
     nuo kodeissamme isännöis?
     Siis nuoko halvat palkkalaiset
     miesuljuutemme maahan lois?
     Suur Luoja, meidän kaulallemme
     käs orjan painaa ikeen vois,
     despoottijoukko kurja ois
     siis määrääjänä vaiheittemme!
 Mies vapaa, aseisiin! Riveihin astukaa!
 Mars eespäin, kohta juo likaista verta maa.

     Vaviskaa, kansan petturit te,
     vaviskaa, hirmuvaltiaat!
     Te veljesmurhaa valmistitte –
     maan häpeä, nyt palkan saat.
     Mies jokainen käy valtaas vastaan:
     jos kuoloon sankarmieli vie,
     on valmis uuden polven tie
     päämaaliin samaan ainoastaan.
 Mies vapaa, aseisiin! Riveihin astukaa!
 Mars eespäin, kohta juo likaista verta maa.

     Mies Ranskan, kunnon soturina
     jaa harkitusti iskujas.
     Nuo, jotka vallan uhraamina
     käy vastaas, säästä miekaltas.
     Mut despootti ja tunnottoman
     tuon verenjuojan kumppanit,
     nuo, jotka niinkuin tiikerit
     lyö, raastaa rintaa äidin oman...
 Mies vapaa, aseisiin! Riveihin astukaa!
 Mars eespäin, kohta juo likaista verta maa.

     Isänmaanrakkaus sa pyhä,
     käsvarsiin yhdy kostaviin.
     Oi vapaus, sa kallein, yhä
     luo voimaa tules puoltajiin.
     Käy alle lippujemme Voitto,
     kun kaikuu uljas kutsus tuo.
     Jo vihollistes nähdä suo
     sun riemukulkus, mainees koitto!
 Mies vapaa, aseisiin! Riveihin astukaa!
 Mars eespäin, kohta juo likaista verta maa.

Claude Joseph Rouget de Lisle
Laulut
Kaarlo Sarkia
Runot